Søndag førte to venner valgkamp sammen, selvom de stiller op for hvert deres parti. De vil vise, at politikere kan samarbejde på tværs.

Hvis man vil have en ven i politik, må man købe en hund. Sådan lyder et kendt citat. Men det er langt fra virkeligheden for to nordjyske kandidater, der stiller op til regionsrådet. Søren Valgreen og Michael Trabjerg har været venner siden 2010, hvor de begyndte at læse medicin i Aalborg. Siden da har de studeret sammen, boet sammen og delt en stor del af deres liv sammen. Nu stiller de så begge op til regionsrådsvalget i Nordjylland men for hver deres parti. Michael Trabjerg for Venstre og Søren Valgreen for Socialdemokratiet. Og de kan sagtens være venner, selvom de stiller op for hver deres parti. - Selvfølgelig kan man det. Det er to forskellige ting, og meget af vores venskab bygger på vores gensidig interesse for politik, siger Søren Valgreen. Se hele historien lige her: Venner og rivaler på charmeoffensiv sammen Selvom de har forskellige partibogstaver i ryggen, kørte de i dag på charmeoffensiv sammen. De delte chipsposer og flyers ud ved et kollegie i Aalborg, mens de bankede på dørene i håbet om at kunne høste nogle stemmer. Ved at gøre det sammen håber de at kunne sætte et godt eksempel og vise, at politikere godt kan samarbejde. De mener endda, at venskab på tværs kan gavne det politiske arbejde. - Både Søren og jeg vil gøre op med politikerlede. At man står og råber af hinanden og siger, hvad man har gjort forkert. Men at man i stedet for er mere realistisk og drives af fornuft, siger Michael Trabjerg. Venskabet vil være det samme Men der er selvfølgelig ikke noget glansbillede uden ridser. Mellem venneparret kan diskussionerne også godt blive ophedet - særligt når det kommer til økonomi. - Jeg mener, at det kan betale sig at investere i mennesker, siger Søren Valgreen, mens Michael Trabjergs holdning er en anden: - Jeg mener, at der er behov for konkurrence, siger han. Skulle det ske, at den ene bliver valgt ind i regionsrådet, og den anden ikke gør, vil det ikke betyde noget for de to venner. Venskabet vil nemlig være det samme på onsdag, når regionsrådet er sat, som det er i dag. - Vi håber, at vi begge to er der. Men om ikke andet så én af os, siger Michael Trabjerg og Søren Valgreen tilføjer: - Vi skulle være gået i valgforbund sammen, siger han og griner.